Ax kꞌij otok tzꞌoc kax,
aju tnejel kꞌij te seman,
oc cybuyin cyib ke xnakꞌtzben,
ex etz cylamoꞌn ke pwert jatum ateꞌtok tuꞌn tlaj in che xobtok cywitz xjal judiy;
ul Jesús cyucꞌil,
cub weꞌ cyxol,
ex xi tmaꞌn cye:
—Keꞌ cycꞌuꞌje.
Tejtzun t-xi tmaꞌn jlu cye,
xi tyecꞌun ke tkꞌab cye ex ju ttxlaj t-xuꞌc.
Atzun ke xnakꞌtzben e tzalaj tej cylonte Kajaw.
Xitzun tmaꞌn Jesús cye juntl maj:
—Keꞌ cycꞌuꞌje.
Ic tzaꞌn ma chin tzaj samaꞌne tuꞌn Nmane,
ax icxtzun cyeye che xeꞌl nsamaꞌne.
Tejtzun tbaj tmaꞌn jlu,
xi t-xupin cyiꞌj,
ex xi tmaꞌn cye:
—Cycꞌmonxe aju Xewbaj Xjan.
Alcye jun xjal ma cub cynajsaꞌne til,
cnajsetel til;
ex alcye jun xjal mintiꞌ ma cub cynajsaꞌne til,
atx til.
Atzunte Tomás,
aju yoꞌẍ tbi cyuꞌn xjal,
jun cyxol keju cablaj t-xnakꞌtzben Jesús,
mi aꞌltok cyucꞌil mastl xnakꞌtzben tej tul Jesús.
Xitzun cymaꞌn ke mastl xnakꞌtzben te Tomás:
—Ma kile Kajaw.
Xitzun tmaꞌn Tomás cye:
—Ka mintiꞌ ma wile tocxlen clav tuj tkꞌab,
ex ka mintiꞌ ma tzꞌocx nkꞌoꞌne tal nkꞌabe tuj tocxlen clav,
ex ka mintiꞌ ma tzꞌoc nmacoꞌne tocxlen lans ttxlaj t-xuꞌc,
mlay txi wocslaꞌne,
chi Tomás.
Tbajlenxitzun wajxak kꞌij,
ateꞌtok juntl maj ke t-xnakꞌtzben Jesús tuja,
ex tucꞌix Tomás attok cyucꞌil.
Masque lamoꞌn ke pwert,
pero pon Jesús cyucꞌil,
cub weꞌ cyxol,
ex xi tmaꞌn cye:
—Keꞌ cycꞌuꞌje.
Ex xi tmaꞌn Jesús te Tomás:
—Kꞌoꞌnctz tal tkꞌaba tzalu,
ex queꞌyin oca ke nkꞌabe;
ex kꞌontz tkꞌaba,
macoꞌnca jatum tocxlen lans ttxlaj nxuꞌque.
Miꞌn tzꞌoca mya ocslal,
nok oꞌcx tuꞌn toca ocslal,
chi Jesús.
Xitzun ttzakꞌweꞌn Tomás:
—Aya Wajawe ex aya Ndiose.
Xitzun tmaꞌn Jesús te:
—Nok tuꞌnju ma chin tila,
Tomás,
ma txi tocslaꞌna;
at tzalajbil cye keju ma cyocsla masque mintiꞌ ma cyil,
chi Jesús.
Ax icx o tbincha Jesús nimcu txkantl señ cywitz ke t-xnakꞌtzben,
mya tzꞌiban ke tuj ju libro lu.
Pero akeju señ lu ma che tzꞌibanjtz tuꞌntzun t-xi cyocslaꞌne ka ate Jesús ju Crist aju at toclen tuꞌn Dios,
ex ax Tcꞌwaꞌl Dioste,
ex tuꞌn tten cychwinklale tuꞌn oc t-xi cyocslaꞌne.